R5 miljoen se gesteelde kabels in Johannesburg gevindArgieffoto: GCIS Een persoon is in hegtenis geneem nadat ŉ ondersoekspan van Eskom gesteelde infrastruktuur ter waarde van R5 miljoen in Johannesburg gevind het. Beamptes van Eskom en lede van die Suid-Afrikaanse Polisiediens het die gesteelde infrastruktuur, waaronder aluminium- en koperkabels, in Muldersdrift gevind, het Eskom in ŉ verklaring gesê. Tebogo Rakau, uitvoerende afdelingshoof vir sekuriteit by Eskom, het gesê die vonds dui op die “georganiseerde, sindikaat-gedrewe” aard van die misdaad. Hy het gesê Eskom spandeer jaarliks ongeveer R2 miljard om gesteelde koperkabels te vervang. “Dit lyk of Eskom en munisipaliteite die enigste slagoffers is van kabeldiefstal. Die impak is egter erger op die samelewing weens uitgerekte kragonderbrekings wat ondernemings beïnvloed en uiteindelik tot werksverliese kan lei. Onbeplande kragonderbrekings het ook ŉ impak op gesondheidsdienste by klinieke en plaas pasiënte wat op lewensondersteuningstoerusting by die huis is, se lewens in gevaar.”